Document ID: 32005D0569

KOMISJONI OTSUS,
18. juuli 2005,
millega kohandatakse paranduskoefitsiente, mida alates 1. augustist 2004, 1. septembrist 2004, 1. oktoobrist 2004, 1. novembrist 2004, 1. detsembrist 2004 ja 1. jaanuarist 2005 kohaldatakse kolmandates riikides töötavate Euroopa ühenduste ametnike, ajutiste teenistujate ja lepinguliste teenistujate töötasu suhtes ning mõnede ametnike töötasu suhtes, kes maksimaalselt viieteistkümnekuuseks ajavahemikuks pärast ühinemist jäävad tööle ühte kümnest uuest liikmesriigist (kümne uue liikmesriigi ühinemislepingu artikli 33 lõige 4)
(2005/569/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa ühenduste ametnike personalieeskirju ning ühenduste muude teenistujate teenistustingimusi, mis on kehtestatud nõukogu määrusega (EMÜ, Euratom, ESTÜ) nr 259/68, (1) eriti selle X lisa artikli 13 teist lõiku,
võttes arvesse kümne uue liikmesriigi ühinemislepingut, eriti selle artikli 33 lõiget 4,
ning arvestades järgmist:
(1)
Nõukogu määrusega (EÜ, Euratom) nr 257/2005 (2) kehtestati vastavalt personalieeskirjade X lisa artikli 13 esimesele lõigule paranduskoefitsiendid, mida kohaldatakse alates 1. juulist 2004 töötasude suhtes, mida makstakse töökohariigi vääringus Euroopa ühenduste ametnikele, ajutistele teenistujatele ja lepingulistele teenistujatele, kes töötavad kolmandates riikides, ja mõnedele ametnikele, kes jäävad maksimaalselt viieteistkümnekuuseks ajavahemikuks pärast ühinemist tööle mõnesse kümnest uuest liikmesriigist.
(2)
Vastavalt personalieeskirjade X lisa artikli 13 teisele lõigule tuleb teatavaid paranduskoefitsiente alates 1. augustist 2004, 1. septembrist 2004, 1. oktoobrist 2004, 1. novembrist 2004, 1. detsembrist 2004 ning 1. jaanuarist 2005 kohandada seetõttu, et komisjoni käsutuses olevate statistiliste andmete kohaselt on paranduskoefitsiendi ja vastava vahetuskursi järgi arvestatud elukallidus teatavates kolmandates riikides viimasest koefitsiendi kehtestamisest või kohandamisest saadik muutunud rohkem kui 5 % võrra,
ON TEINUD JÄRGMISE OTSUSE:
Ainus artikkel
Alates 1. augustist 2004, 1. septembrist 2004, 1. oktoobrist 2004, 1. novembrist 2004, 1. detsembrist 2004 ja 1. jaanuarist 2005 kohandatakse vastavalt käesoleva otsuse lisale paranduskoefitsiente, mida kohaldatakse kolmandates riikides töötavate Euroopa ühenduste ametnike, ajutiste teenistujate ja lepinguliste teenistujate töötasu suhtes ning mõnede ametnike töötasu suhtes, kes maksimaalselt viieteistkümnekuuseks ajavahemikuks pärast ühinemist jäävad tööle ühte kümnest uuest liikmesriigist.
Kõnealuste töötasude arvutamisel kasutatavad vahetuskursid tehakse kindlaks finantsmääruse rakenduseeskirjade kohaselt ja need vastavad esimeses lõigus osutatud kuupäevadele.
Brüssel, 18. juuli 2005

Labels: 10
9
5
15